དེ་ཡང་བྱིས་སྒྲུང་ཡག་པོརྒྱལ་སྲས་ཆུང་ཆུངལས་གསུངས་པ་ཇི་བཞིན།ལོ་ན་སོན་པའི་མི་དར་མ་ཕལ་མོ་ཆེ་ནི་འཇིག་རྟེན་གྱི་འདུ་འཛི་དང་ཟང་ཟིང་།འཚོ་བའི་ཡོ་ལང་།དགའ་སྐྱོ་དང་ཆགས་སྡང་ལ་སོགས་པའི་དབང་དུ་གྱུར་ཏེ་འཚོ་བ་གསོག་གསོབ་དང་།ངལ་ཞིང་དུབ་པ།རེ་བས་སྟོང་བ།ཅི་ལའང་སྙིང་པོས་དབེན་པ།འཚོ་ཚིས་ལ་འབད་པ་འབའ་ཞིག་ཏུ་བྱེད་པ་སོགས་ཀྱི་བརྟུལ་ཞུགས་ཁོ་ན་སྐྱོང་བ་ཧ་ལམ་ཡིན་མོད།རྒྱལ་སྲས་ཆུང་ཆུང་དེ་དང་འདྲ་བའི་འཇིག་རྟེན་ཁམས་ཀྱི་བྱིས་པ་མཐའ་དག་ནི་རིག་པ་རྒོད་ཅིང་།བློ་མཚར་པོ་འཛིན་པ།ཟོལ་དང་གཡོ་ཡིས་མ་གོས་པ།དོན་ཆུང་ངུ་ཙམ་ལའང་སྙིང་པོས་ཕྱུག་པར་བྱེད་པ་ཞིག་ཏུ་ཀུན་གྱིས་མཐོང་བའོ།།དེས་ན་བྱིས་པ་རྣམས་ལ་ཕུལ་བའི་སྙན་ངག་དག་ཀྱང་ཚིག་གོ་བདེ་ཞིང་ཁ་གསལ་བས་བྱིས་པ་རྣམས་ཀྱིས་གོ་སླ་བ་དང་།དོན་འཛིན་བདེ་བ་ཞིག་དང་།བརྩེ་བ་དྭངས་ཤིང་ཟོལ་དང་བྲལ་བ།ར་རིའི་དྲི་ཡིས་བྲལ་བ་ཞིག་ཏུ་ངེས་ཤིང་།དེ་ནི་ཁོ་བོས་གཤམ་གྱི་ངོ་སྤྲོད་བྱ་རྒྱུའི་དེབ་འདིར་བཏུས་པའི་སྙན་ངག་དག་གི་ཁྱད་ཆོས་ཀྱང་ངོ་།།